Motoris sterf toe voertuig rotswand trefHidrouliese gereedskap is gebruik om die insittendes uit die voertuig te bevry. (Foto: Verskaf) ŉ Motoris is vroeg Dinsdagaand in Durban dood aangetref nadat sy motor ŉ rotswand getref het. Shawn Herbst, woordvoerder van Netcare 911, sê paramedici het om 18:15 ŉ oproep ontvang van ŉ ongeluk op Dumisane Makhaye-rylaan in KwaDabeka in die weste van Durban. Volgens ooggetuies het ŉ bestuurder beheer oor sy motor verloor en teen ŉ rotswand aan die kant van die pad vasgery. “Paramedici het by hul aankoms op die toneel ŉ motor met vier mans daarin aangetref,” sê Herbst. “ŉ Netcare 911-reddingstegnikus het saam met die Ethekwini-brandweer- en -reddingsdienste hidrouliese gereedskap gebruik om die insittendes uit die voertuig te bevry.” Die bestuurder van die motor, ŉ volwasse man, is egter op die toneel dood verklaar. Die ander drie insittendes, ook volwasse mans, het die ongeluk oorleef, maar het ernstige beserings opgedoen. “Die pasiënte is op die toneel gestabiliseer voordat hulle na ŉ hospitaal geneem is vir behandeling.” Die omstandighede rondom die ongeluk is nie in hierdie stadium bekend nie, maar die plaaslike polisie was op die toneel en ondersoek die saak.